La Couronne – นี้เป็นร้านอาหารชื่อดังของเมือง Rouen ในแคว้น Normandy ทางตะวันตกเฉียงเหนือของประเทศฝรั่งเศสค่ะ  เมืองนี้นอกจากจะมีความสำคัญทางประวัติศาสตร์มายาวนาน - โดยเป็นที่ตั้งของ Rouen Cathedral ซึ่งเป็นที่ไว้พระศพของกษัตริย์ Richard the Lion Heart เมื่อครั้งที่อังกฤษยังยึดครองฝรั่งเศส รวมไปถึงเป็นเมืองซึ่ง Joan of Arc ได้ถูกนำตัวมาไต่สวนพิจารณาคดีจนสิ้นสุดลงที่การเผาทั้งเป็นแล้ว – ยังเป็นที่ตั้งของร้านอาหารที่ได้รับการบันทึกไว้ว่าเก่าแก่ที่สุดในประเทศฝรั่งเศสอีกด้วย ...ซึ่งก็คือร้าน La Couronne นี่เองค่ะ

****-Profile-****

มีการค้นพบหลักฐานว่าร้านนี้ก่อตั้งขึ้นเมื่อปี 1345 โดยเริ่มต้นจากการเป็นโรงเตี๊ยม (Tavern) ที่ให้บริการทั้งที่พักและอาหาร ขยับขยายกลายเป็นโรงแรม และกลายมาเป็นร้านอาหารเต็มตัวอย่างในปัจจุบัน ที่ตั้งของร้านนั้นอยู่บนถนน Place du Vieux Marché  ทางทิศใต้ของโบสถ์ Church of St. Joan of Arc พอดี  ซึ่งบริเวณนี้เองเป็นจุดที่มีการพิจารณาคดีและประหารชีวิต Joan of Arc ในปี 1431  ...ว่ากันว่าคุณ Raoul Baudry เจ้าของร้านในสมัยนั้นสามารถเฝ้าดูเหตุการณ์อันสำคัญนี้ได้จากหน้าต่างชั้น 2 ของทางร้านนั่นเลย  

นอกเหนือจากชื่อเสียงในฐานะร้านที่เก่าแก่ที่สุดในฝรั่งเศสจะฟังดูเชิญชวนให้น่ามาสัมผัสเป็นประสบการณ์แล้ว  ทางร้านยังให้ความสำคัญกับคุณภาพอาหารและการบริการไม่ยิ่งหย่อนไปกว่าภัตตาคารชั้นนำอื่นๆอีกด้วย  โดยภายใต้การนำของ Head chef คนปัจจุบันคือ Vincent Taillefer  ร้านได้ถูกแนะนำไว้ใน Michelin Guide ต่อเนื่องกันมาหลายปี - แม้จะไม่ถึงกับได้ดาวมิชลิน แต่ก็ได้รับ Michelin Plate และ 3 Forks  นับว่าโดดเด่นพอสมควรเลยทีเดียว  ไม่แปลกใจที่ร้านนี้เป็นร้านที่ผู้มาเยือนเมืองนี้ต่างก็อยากจะแวะมากันสักครั้งทั้งนั้นล่ะค่ะ
 
****-บรรยากาศ-****

แม้จะเป็นอาคารที่สร้างมาตั้งแต่ยุคศตวรรษที่ 13  แต่ก็ได้รับการดูแลบูรณะอย่างดี โดยยังคงรูปแบบอาคารไม้แต่ดั้งเดิมไว้  ดูสวยงามน่ารักมากๆ  ภายในร้านแบ่งพื้นที่ให้บริการเป็น 5 ชั้น มีการตกแต่งภายในอย่างหรูหรามีรสนิยม สำหรับเราได้นั่งที่ชั้น 1 หรือที่ทางร้านให้ชื่อว่า Le Salon des Rôtisseurs ในห้องตกแต่งด้วยธีมสีแดงจากผ้าม่านและผ้าปูโต๊ะ ให้แสงสลัวจากโคมไฟระย้าบนเพดาน และใช้เฟอร์นิเจอร์เป็นไม้ทั้งหมด ส่วนพื้นที่ตั้งแต่หน้าประตูจนถึงโถงบันไดของร้านนั้นมีรูปถ่ายและลายเซ็นต์ของบุคคลสำคัญต่างๆแขวนอยู่เรียงราย ทั้งกษัตริย์และราชินีจากประเทศต่างๆ ศิลปินชื่อก้องอย่าง Salvador Dali  ดารานักแสดงอย่าง John Wayne   นักกีฬา และประธานาธิบดีหลายยุคหลายสมัยที่ทางร้านเคยได้มีโอกาสรับรองตลอดช่วงเวลาอันยาวนานที่ร้านนี้ตั้งอยู่นั่นเอง

****-เมนูที่ได้ลอง-****

อาหารที่นี่มีทั้งที่จัดเป็นคอร์สและแบบ a la carte ให้เลือกสั่ง สำหรับคนไทยกระเพาะเล็กแถมมีเวลาน้อยอย่างเราเลยขอสั่งแบบจานเดี่ยวๆเพื่อความสะดวกว่องไว โดยเลือกเป็นเมนูที่ทางร้านแนะนำตามนี้เลยค่ะ

● Amuse-Bouche – ยกมาเสิร์ฟให้ทานเล่นเบาๆระหว่างรออาหารที่สั่ง เป็นมันบดจานจิ๋วที่เนื้อเนียนนุ่ม ราดด้วยน้ำเกรวี่รสกลมกล่อม ท็อปด้วย crumble กรอบๆและมะเขือเทศสด เป็นการเริ่มต้นมื้อที่เพลินลิ้นดีทีเดียว

● Virgin Mojito (ราคา 12 Euro) – สูตรของที่นี่ผสมทั้งน้ำapple มะนาว มิ้นต์ รสชาติเปรี้ยวหวานสดชื่นดีใช้ได้เลย มีเสิร์ฟบิสกิตกับพายชิ้นเล็กๆเรียงใส่จานมาให้ทานแกล้มเครื่องดื่มเพลินๆด้วยล่ะ (ราคาค่อนข้างแรง ก็ต้องจัดมาให้สมราคาหน่อยนะ)

● Duck Breast with Truffled Shepherd’s Pie (ราคา 28 Euro) – เมนูนี้มีคนแนะนำไว้ใน tripadvisor  เราก็เลยสั่งมาลองบ้าง อกเป็ดเนื้อแน่น ความนุ่มถือว่าดีตามมาตรฐานอาหารฝรั่ง (แต่นุ่มสู้เป็ดประจักษ์บ้านเราไม่ได้จ้า 555) ซอสราดเค้าอร่อยดีเลยทีเดียว ทานกับผักย่างที่เคียงมา กับเจ้า Truffled Shepherd’s Pie ที่คล้ายๆมันบดแต่มีกรอบๆที่ผิวก็เข้ากันได้ดี อร่อยค่ะ

● Beef Fillet from France Foie Gras Sauce (ราคา 36 Euro) – เมนูนี้อลังการสมราคา สเต็กเนื้อชิ้นโตๆ โปะมาด้วย Foie gras ชิ้นเป้ง  ..เราชิมแต่ foie gras หอมนุ่มละลายในปากได้ดั่งใจทีเดียว ส่วนสเต็กนั้นคนชิมเค้าบอกว่าดีงามประมาณ 3.5/5 จ้ะ คือไม่ถึงกับนุ่มฟินเคลิ้มละลายในปากแบบเนื้อวากิว แต่ก็สุกกำลังเป๊ะตามสั่ง รสชาติน้ำราดก็ใช้ได้เลยนั่นล่ะ

● Soufflé Normandy Style (ราคา 13 Euro) – อีกหนึ่งเมนูดังของทางร้าน Soufflé ที่นี่มีให้เลือกว่าจะสั่งแบบใส่เหล้าส้ม Grand Marnier หรือจะสั่งแบบ Normandy Style คือใช้เหล้า Calvados ที่ทำจากแอปเปิ้ล ซึ่งเป็นผลผลิตหลักของแคว้น Normandy นี้  แน่นอนว่ามาถึงถิ่นทั้งทีเราก็ต้องเลือกสั่งอย่างหลังค่ะ  เนื้อสัมผัสของ Soufflé ที่นี่ต้องบอกเลยว่าทำออกมาได้สมบูรณ์แบบไร้ที่ติสมศักดิ๋ศรีร้านอาหารฝรั่งเศส ทั้งนุ่มทั้งเบาราวปุยเมฆ ฟินจนต้องหลับตาพริ้มแล้วถอนหายใจยาวๆกันเลย พอตักถึงก้นๆถ้วยจะได้รสเหล้า Calvados ซึ่งออกจะขมลึกๆ เข้ากันดีกับชิ้นแอปเปิ้ลอบแห้งเปรี้ยวๆหวานๆที่แปะมาด้านบน   ถ้าใครไม่ชอบขนมหวานที่ใส่เหล้าแนะนำสั่งเป็น Grand Marnier ที่รสจะออกหวานๆและหอมกลิ่นส้มน่าจะถูกใจกว่านะคะ

ในภาพรวมก็เป็นอีกหนึ่งมื้อที่น่าประทับใจทั้งในแง่ของคุณภาพอาหาร บรรยากาศ และการบริการ ส่วนราคานั้นแอบรู้สึกว่าแรงเอาเรื่อง แต่แลกกับประสบการณ์ก็นับว่าเป็นอะไรที่ไม่ควรพลาด ถ้าใครมาเที่ยวเมืองนี้ก็ลองหาโอกาสแวะดูได้ค่ะ